S-276/2012

Mál þetta, sem þingfest var 30. ágúst sl. og dómtekið þann sama dag, er höfðað með ákæru útgefinni af lögreglustjóranum á Selfossi, dagsettri 12. júlí 2012, á hendur E-kk-þgf G-kk-þgf, kt. 000000-0000, til dvalar að Þórsmörk 1a, Hveragerði,

„fyrir fíkniefna-, umferðarlaga- og hegningarlagabrot:

I.

með því að hafa síðdegis laugardaginn 21. janúar 2012 ekið bifreiðinni TX-461 sviptur ökurétti vestur Þórsmörk, suður Reykjamörk og austur Austurmörk í Hveragerði, óhæfur til að stjórna bifreiðinni örugglega vegna áhrifa tetrahýdrókannabínóls og fyrir að hafa skömmu síðar á Lögreglustöðinni á Selfossi eftir handtöku, neitað að gefa þvagsýni vegna rannsóknar á ofangreindum umferðarlagabrotum og fyrir að hafa haft í vörslu sinni 1,02 g af maríhúana sem lögregla fann við leit í bakpoka ákærða umrætt sinn.

Teljast brot ákærða varða við 1. mgr. 48. gr., 1., sbr. 2. mgr. 45. gr. a. og 2. mgr., sbr. 3. mgr. 47. gr. umferðarlaga nr. 50, 1987, allt sbr. 1. mgr. 100. gr. nefndra umferðarlaga og 2. gr., sbr. 5. og 6. gr. laga um ávana- og fíkniefni nr. 65, 1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

II.

með því að hafa þann þann [sic] sama dag og frá greinir í ákærulið I í kjallara íbúðarhússins að Þórsmörk 1a í Hveragerði haft í vörslu sinni alls 29 kannabisplöntur [59 – 87 cm á hæð] er samtals vógu 13726,3 g auk 43,42 g af kannabislaufum og fyrir að hafa um nokkurt skeið fram til þessa dags ræktað áðurnefnd fíkniefni í sölu- og dreifingarskyni, en fíkniefnin fundust við leit lögreglu í húsnæðinu síðdegis framangreindan dag.

Telst brot ákærða varða við 2. gr. sbr. 4., 5. og 6. gr. laga um ávana- og fíkniefni nr. 65, 1974 með síðari breytingum og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

III.

með því að hafa í nóvember 2011 tengt fram hjá rafmagnsmæli í Þórsmörk 1a í Hvergerði [sic] og þannig hagnýtt sér á ólögmætan hátt orkuforða til ofangreindrar fíkniefnaræktunar, sbr. ákærulið I.

Telst brot ákærða varð [sic] við 1. mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til að sæta sviptingu ökuréttar, frá 9. janúar 2013 að telja, samkvæmt 101. og 102. gr. umferðarlaga nr. 50, 1987 með síðari breytingu, til að sæta upptöku á framangreindum fíkniefnum (efnaskrá nr. 22049, 22062 og 22045), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.“

Ákærði mætti við þingfestingu málsins með G-kk-þgf S-x-x R-kk-þgf hdl, sem skipaður var verjandi ákærða að hans ósk. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómurinn taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að ákæruvaldinu og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Í matsgerð frá rannsóknastofu Háskóla Íslands í lyfja- og eiturefnafræðum, er varðar ákærulið I, kemur fram að í blóði ákærða hafi mælst tetrahýdrókannabínól 6,2 ng/ml. Um málsatvik að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði ákærða hefur honum tvívegis áður verið gerð sekt fyrir brot gegn lögum um ávana- og fíkniefni nr. 65/1974, og þá hefur hann einu sinni áður sætt refsingu fyrir akstur undir áhrifum fíkniefna. Að öðru leyti hefur sakarferill ákærða ekki áhrif við ákvörðun refsingar í máli þessu. Ákærði er nú meðal annars sakfelldur fyrir akstur undir áhrifum fíkniefna og telst það brot hans ítrekað í fyrsta sinn.

Refsing ákærða er hæfilega ákveðin fangelsi í 5 mánuði, og þykja ekki efni til að skilorðsbinda refsinguna. Ákærði skal jafnframt greiða 360.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 24 daga.

Með vísan til 101. og 102. gr. umferðarlaga nr. 50/1987, með síðari breytingum, ber að svipta ákærða ökurétti í tvö ár, frá 9. janúar 2013 að telja

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk 1,02 g af maríhúana, 29 kannabisplöntur er samtals vógu 13.726,3 g og 43,42 g af kannabislaufum, sem lögregla lagði hald á við rannsókn málsins, sbr. efnaskrá lögreglu nr. 22049, 22062 og 22045.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samtals 315.104 kr., sem skiptist þannig að sakarkostnaður samkvæmt yfirliti lögreglu nemur 226.004 kr., þóknun skipaðs verjanda 75.000 kr., að meðtöldum virðisaukaskatti, og loks ferðakostnaður verjanda 14.100 kr.

S-kvk-nf I-kvk-nf, aðstoðarmaður dómara, kveður upp dóm þennan.

D ó m s o r ð :

Ákærði, Ö-kk-nf G-kk-nf, sæti fangelsi í 5 mánuði.

Ákærði greiði jafnframt, 360.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 24 daga.

Ákærði er sviptur ökurétti í tvö ár, frá 9. janúar 2013 að telja.

Gerð eru upptæk 1,02 g af maríhúana, 29 kannabisplöntur er samtals vógu 13.726,3 g og 43,42 g af kannabislaufum, sbr. efnaskrá lögreglu nr. 22049, 22062 og 22045.

Ákærði greiði sakarkostnað, samtals 315.104 krónur, þar af þóknun skipaðs verjanda síns, G-kk-ef S-x-x R-kk-ef hdl., sem nemur 75.000 krónum að meðtöldum virðisaukaskatti, og ferðakostnað verjanda, sem nemur 14.100 krónum.

S-kvk-nf I-kvk-nf.